**INFORMACIJA JAUNOMS ŠEIMOMS, PAGEIDAUJANČIOMS PASINAUDOTI FINANSINE PASKATA, ĮSIGYJANT PIRMĄJĮ BŪSTĄ ROKIŠKIO RAJONE**

Pretenduoti į finansinę paskatą gali jaunos šeimos, kuriose abu sutuoktiniai arba vienas vaiką (vaikus) auginantis tėvas ar mama yra ne vyresnis kaip 36 metų ir įsigyja pirmąjį būstą.

Finansinė paskata teikiama jaunoms šeimoms pirmajam būstui pirkti ar statyti, skiriant subsidiją būsto kredito daliai apmokėti ar pradiniam įnašui padengti. Būsto kredito suma, pagal kurią apskaičiuojama jaunai šeimai suteikiama subsidija, negali būti didesnė kaip 87 tūkstančiai eurų.

**Jaunoms šeimoms teikiamų subsidijų dydžiai:**

* neauginančioms vaikų – 15 % būsto kredito pirmajam būstui įsigyti sumos;
* auginančioms 1 vaiką – 20 % būsto kredito pirmajam būstui įsigyti sumos;
* auginančioms 2 vaikus – 25 % būsto kredito pirmajam būstui įsigyti sumos;
* auginančioms 3 ar daugiau vaikų – 30 % būsto kredito pirmajam būstui įsigyti sumos.

Padidėjus šeimai galima kreiptis dėl papildomos subsidijos. Kreipimosi metu jaunos šeimos nariai negali būti vyresni nei 36 metų, išskyrus atvejus, kai šeima susilaukia ar globoja trečią ir daugiau vaikų – tuomet šeimos nariai negali būti vyresni nei 40 metų.

Ne daugiau kaip 15 % būsto kredito pirmajam būstui įsigyti sumos gali būti panaudota žemės sklypui, kuriame yra būstas arba planuojama jį statyti, įsigyti.

Būstas negali būti įsigyjamas iš jaunos šeimos narių artimų giminaičių (tėvai, seneliai, vaikaičiai, broliai ir seserys).

**Prieš pateikiant prašymą dėl teisės į finansinę paskatą patvirtinimo jauna šeima:**

* finansinės paskatos pirmąjį būstą įsigyjančioms jaunoms šeimoms įstatymu Rokiškio rajono teritorijoje susiranda būstą pirkimui arba sklypą statybai;
* gyventojų turto deklaravimo įstatyme nustatyta tvarka deklaruoja šeimos turtą.

**Kreipimasis dėl finansinės paskatos**

Dėl finansinės paskatos pirmąjį būstą įsigyjančioms jaunoms šeimoms, kreipiamasi į Rokiškio rajono savivaldybės administraciją, pateikiant prašymą ir socialinės apsaugos ir darbo ministro nustatytus dokumentus ir (ar) duomenis:

* jei šeima augina vaiką (-us), vaiko (-ų) gimimo faktą patvirtinančius duomenis;
* jei motina ar tėvas faktiškai vieni augina vaiką (-us) ir (ar) vaiką (-us), kuriam (-iems) nustatyta nuolatinė globa (rūpyba), tai patvirtinančius dokumentus: įsiteisėjusį teismo sprendimą dėl santuokos nutraukimo ar vaikų gyvenamosios vietos nustatymo; vaikų išlaikymo priteisimo; vienam iš tėvų neterminuotai apribotos tėvų valdžios; vieno iš tėvų pripažinimo neveiksniu; vaikų išlaikymo sutarties patvirtinimo; vaikų gyvenamosios vietos nustatymo ar išlaikymo priteisimo;
* jei bus statomas būstas, statybą leidžiantį dokumentą;
* kitus dokumentus (pagal poreikį), nurodytus finansinės paskatos pirmąjį būstą įsigyjančioms jaunoms šeimoms teikimo organizavimo tvarkos apraše (<https://www.e-tar.lt/portal/lt/legalAct/be9c20d0ac5911e88f64a5ecc703f89b> ).

Jeigu pagal prašymą ir (ar) duomenų teikimo sutartis jauna šeima sutinka, savivaldybės administracija papildomus dokumentus gali gauti iš valstybės ir savivaldybės institucijų, įstaigų, įmonių ir organizacijų registų.

**Nustatytos formos prašymą galima užpildyti Socialinės paramos šeimai informacinėje sistemoje (SPIS)** [**www.spis.lt**](http://www.spis.lt/)**ar Rokiškio rajono savivaldybės administracijos (Sąjūdžio a. 1, Rokiškis) interesantų aptarnavimo langelyje 1 aukšte.**

Jeigu šeima atitinka visus LR finansinės paskatos pirmąjį būstą įsigyjančioms jaunoms šeimoms įstatyme nustatytus reikalavimus ir prašymo pateikimo metu subsidijoms teikti yra lėšų:

1. Savivaldybė per 10 darbo dienų išduoda pažymą subsidijai gauti.
2. Gautą pažymą per 15 kalendorinių dienų, bet ne ilgiau kaip iki tų metų gruodžio 31d., jauna šeima turi aktyvuoti pasirinktoje kredito įstaigoje.
3. Per 4 mėnesius nuo pažymos aktyvavimo jauna šeima su kredito davėju turi sudaryti kreditavimo sutartį.
4. Socialinės apsaugos ir darbo ministerija ne vėliau kaip per 4 mėnesius perves subsidiją už jauną šeimą kredito įstaigai. Jei būsto kreditas pirmajam būstui įsigyti suteikiamas būstui statyti, subsidija išmokama ne vėliau kaip per keturis mėnesius nuo dokumentų, patvirtinančių būsto statybos užbaigimą.

Jei LR valstybės biudžeto asignavimai finansinei paskatai teikti išnaudoti, pažyma neišduodama, bet formuojamas sąrašas naujam finansavimo periodui laikantis eiliškumo pagal prašymo pateikimo datą. Jauna šeima šį statusą turi atitikti tik prašymo pateikimo metu. Šeima, įtraukta į sąrašą, **privalo iki kitų metų sausio 15 d. atnaujinti prašymą**, patikslindama jame nurodytus duomenis. Prašymas atnaujinamas ir tais atvejais, jei pasikeičia duomenys apie šeimos sudėtį ar įsigyjamą būstą.

Jeigu prašymas iki sausio 15 d. neatnaujintas – nepatikslinti duomenys, šeima išbraukiama iš jaunų šeimų, laukiančių finansinės paskatos pirmąjį būstą įsigyjančioms jaunoms šeimoms, sąrašo.

Dėl išsamesnės informacijos galima kreiptis į Rokiškio rajono savivaldybės administracijos Turto valdymo ir ūkio skyrių (Sąjūdžio a. 1, Rokiškis, tel. +370 620 31817, el.paštas [a.kisieliene@rokiskis.lt](mailto:a.kisieliene@rokiskis.lt))

**Teisės aktai, susiję su finansine paskata:**[1. Lietuvos Respublikos finansinės paskatos pirmąjį būstą įsigyjančioms jaunoms šeimoms įstatymas.](https://www.e-tar.lt/portal/lt/legalAct/61b5aa40794511e8ae2bfd1913d66d57/asr)[2. Lietuvos Respublikos socialinės apsaugos ir darbo ministro 2018 m. rugpjūčio 30 d. įsakymo Nr. A1-448 „Dėl finansinės paskatos pirmąjį būstą įsigyjančioms jaunoms šeimoms teikimo organizavimo tvarkos aprašo patvirtinimo“.](https://www.e-tar.lt/portal/lt/legalAct/be9c20d0ac5911e88f64a5ecc703f89b/asr)

2023-08-23